Tarbijaõiguste päev tõi Eesti rahvusraamatukokku ja Lindakivi kultuurikeskusesse kokku sadu huvilisi.    Kõige rohkem tunti huvi uue töölepinguseaduse, finantsteenuste, välismaal töötamise ja üle piiri toodavate kaupadele kehtestatud piirangute-keeldude vastu, teatas Raepress.    Tallinna linn korraldas eile tarbijaõiguste päeva Eesti rahvusraamatukogus ja Lindakivi kultuurikeskuses, päeva eesmärk  oli juhendada inimesi muutunud majanduslikus olukorras toime tulema ja julgelt enda õiguste eest välja astuma.    Ametiühingute keskliidu esimees Harry Taliga rääkis ja tutvustas rahvusraamatukogus uut töölepinguseadust, mis hakkab kehtima tänavu suvel. Peamiste seadusemuudatustena töölepingu lõpetamisel tõi Taliga veel kord välja: lühema etteteatamistähtaja, koondamishüvitise vähenemise ühe kuupalga võrra, koondamishüvitise maksmise kahes osas  tööandjalt ühe kuu palk ja ülejäänu töötukassast  ning tööandja kohustuse võimaldada koondamisteate saanud töötajale vaba aega uue töö otsimiseks.    Finantsteenusteenustega seotud riske ja võimalikke petuskeeme tutvustas Julia Bezrukova Finantsiinspektsiooni veebilehe www.minuraha.ee kaudu, millega on kõigil tarbijatel kasulik tutvuda, näiteks kas või pere eelarve koostamisel.    Välismaal töötamisest, nende võimalustest ja riskidest tarbijakaitselisest aspektist kõneles lektor Sirje Blumberg, kes märkis, et välismaale siirduvate  inimeste pettusjuhtumite arv on drastiliselt kasvanud.    Peamiste pettustena tõi ta välja litsentsi puudumise töövahendusega tegelevatel firmadel ja töövahenduse eest raha võtmise. Sageli ei pakuta tööotsijatele ka töölepingut lugemiseks ega allkirjastamiseks Eestis, tihtilugu ei ole tööandjat välisriigis üldse olemaski ja inimene töötab välisriigis illegaalselt.    Elika Brosman maksu- ja tolliameti tollikontrolli osakonnast rääkis põhjalikult kaupadest, mille Eestisse sissetoomiseks on  kehtestatud keelud või piirangud. Nii on näiteks Euroopa Liidu siseselt lubatud igasugust toidukaupa tuua isiklikuks tarbimiseks sobivas koguses. Väljastpoolt EL-i on keelatud tuua liha, piima ja nendest tooteid.    Muud loomset päritolu toidukaupa (näiteks kala ja mett) võib tuua kuni üks kilo ja mitteloomset toidukaupa isikliku tarbimise tarvis. Fääri saartelt, Gröönimaalt, Islandilt, veitsist ja Liechtensteinist liha, piima ning nendest valmistatud tooteid kuni viis kilogrammi inimese kohta.    Kalev.ee    NB! Kliki ka sellele artiklile:  Tänasel teabepäeval saab nõu raskel ajal toimetulekuks - Neljapäev, Märts 19, 2009